Jacob Jensen (V), 2025-05-14:
De forventede konsekvenser af en CO 2 -afgift er blevet beskrevet af Ekspertgruppen for en grøn skattereform og Fiskerikommissionen forud for indfasningen af afgiften.
Ekspertgruppen for en grøn skattereform vurderede, at CO 2 -afgiften ville resultere i en række tilpasninger i fiskeriet, herunder øget grænsehandel med brændstof, en nedgang i fiskeriet og teknisk omstilling.
Fiskerne og følgeerhvervene har henvendt sig til mig, og deres oplevelser og bekymringer gør selvfølgelig et stort indtryk på mig.
Jeg er bevidst om, at konsekvenserne kan medføre, at fiskerne vælger at lande deres fisk i udlandet, hvor brændstofpriserne alt andet lige er lavere, og det derfor for nogle fiskere i det hele taget ikke er rentabelt at fortsætte.
Det er naturligvis nogle konsekvenser, som vi ikke er interesserede i.
Jeg kan konstatere, at forventningerne til konsekvenserne også har indgået i regeringens løbende overvejelser i tiden op til og efter, at CO 2 -afgiften trådte i kraft, og det er jo helt tydeligt spørgeren bekendt, at der i det fiskeriudspil, vi har lanceret, og som vi er i fuld gang med at forhandle om, også indgår en kompensation for CO 2 -afgiften til fiskerierhvervet i perioden 2025 til og med 2029 ud fra den betragtning, at vurderingen er, at der ikke er omkostningseffektive alternativer til at kunne omstille sig til noget mere bæredygtigt i forhold til CO 2 -udslip.
Derfor er det regeringens klare ambition, at vi netop i de igangværende fiskeriforhandlinger finder en løsning, som sikrer balancen mellem de indsatser, der på den ene side fremmer en fortsat grøn omstilling af fiskerierhvervet, og på den anden side også sikrer et økonomisk bæredygtigt fiskerierhverv.
Jeg er selvfølgelig meget optaget af, at også fiskeriet udeomkring i Danmark sikres nogle ordentlige, stabile og forudsigelige rammer, så erhvervet kan udvikle sig i en bæredygtig retning i stedet for at blive afviklet.
Altså, det at have en landdistriktspolitik, som støtter op om vores landdistrikter, herunder også de områder, hvor fiskeriet betyder om ikke det hele, men så noget, der minder om det, er regeringen meget, meget bevidst om.
Derfor kan man se, hvordan vi på tværs af regeringen, hvor det er relevant, nærmest politikområde for politikområde laver indsatser, som netop skal støtte op om, at vi skal have et Danmark i balance.
Vi skal have et Danmark, hvor der er udvikling og ikke afvikling.
Derfor betyder fiskeriet netop lige præcis i forbindelse med det her spørgsmål rigtig, rigtig meget, selvfølgelig først og fremmest for dem, der arbejder i og omkring fiskeriet, men også for Danmark i al almindelighed, hvor vi jo også har et fiskeri-dna i os, som vi også skal passe på.
Det er derfor, vi skal have lavet en aftale hurtigst muligt med de balancer, der følger med.
Jeg kunne selvfølgelig være lidt fræk – det er jeg jo sjældent – og sige, at vi skal bruge kræfterne på netop at lave den aftale.
Det er helt fint, at vi har snakken her i det offentlige rum; det synes jeg er helt fair, for det jo noget, der betyder noget, men jeg lægger alle de kræfter, jeg overhovedet kan og har mulighed for, i at levere en aftale, og hvis det er sådan, at Danmarksdemokraterne er med på det, kan vi sådan set gå med regeringens udspil i morgen.
Det er jeg helt sikker på at Danmarksdemokraterne er parat til, for i det udspil ligger der rent faktisk en kompensation i 5 år, fordi vi kan se, at selv om der er nogle udviklingsmuligheder, er de ikke så modne eller så omkostningseffektive endnu, at det på nuværende tidspunkt kan betale sig for fiskeriet, og det er der, vi skal hen, så fiskeriet kan udvikle sig i en mere bæredygtig retning, uden at det bliver afviklet.